钦定古今图书集成/明伦汇编/闺媛典/第059卷 > 陈所见妻薛氏
## 钦定古今图书集成/明伦汇编/闺媛典/第059卷 > 陈所见妻薛氏

按《河南府志》：“薛氏，阌乡人。生有丽，质而贤。及笄，适生
员陈所见。所见亡，氏方弱龄，誓不再嫁。乡人求聘，固
拒之。或劝曰：‘有子则守，常也。尔无子，自苦若是，何也’？
答曰：‘有子则守，无子则死。吾所不即死者，为姑老在
堂，吾将终其天年，以报吾夫于地下耳！岂忘死哉’？”居
无何，家益困乏，姑不忍其苦，竟受诱者贿，强委禽焉。
氏度无可奈何，佯许之，而阴置毒于衣衽间，入舆至
中途而死。发其丧，衣服袜履，皆以针线贯缝之，牢不
可解。有司上状，诏旌其门。